รัฐบาลไทย-ข่าวทำเนียบรัฐบาล-กระทรวงมหาดไทย เผยความคืบหน้าในการเตรียมพร้อมจัดงานพิธีถวายดอกไม้จันทน์ในส่วนภูมิภาค จิตอาสารวมพลังประดิษฐ์ดอกไม้จันทน์แล้วกว่า 19 ล้านดอก
วันพฤหัสบดีที่ 20 กรกฎาคม 2560
กระทรวงมหาดไทย เผยความคืบหน้าในการเตรียมพร้อมจัดงานพิธีถวายดอกไม้จันทน์ในส่วนภูมิภาค จิตอาสารวมพลังประดิษฐ์ดอกไม้จันทน์แล้วกว่า 19 ล้านดอก
กระทรวงมหาดไทย เผยความคืบหน้าในการเตรียมพร้อมจัดงานพิธีถวายดอกไม้จันทน์ในส่วนภูมิภาค
จิตอาสารวมพลังประดิษฐ์ดอกไม้จันทน์แล้วกว่า 19 ล้านดอก
วันนี้ (20 ก.ค. 60) ที่กระทรวงมหาดไทย นายชยพล ธิติศักดิ์ รองปลัดกระทรวงมหาดไทย ในฐานะโฆษกกระทรวงมหาดไทย เปิดเผยว่าตามที่คณะกรรมการฝ่ายพิธีการงานพระราชพิธีถวายพระเพลิงพระบรมศพพระบาทสมเด็จพระปรมินทรมหาภูมิพลอดุลยเดช ซึ่งมีรองนายกรัฐมนตรี (นายวิษณุ เครืองาม) เป็นประธานได้มอบหมายให้กระทรวงมหาดไทยเป็นหน่วยงานหลักในการจัดพิธีถวายดอกไม้จันทน์ของประชาชนในส่วนภูมิภาคโดยกระทรวงมหาดไทยได้แจ้งให้ทุกจังหวัดเตรียมความพร้อมในการจัดงานพิธีถวายดอกไม้จันทน์ฯ และได้มีการประชุมมอบแนวทางการดําเนินงานในการจัดงานพิธี ซึ่งขณะนี้ได้รับรายงานว่าทุกจังหวัดและอําเภอได้มีการเตรียมความพร้อมในการดําเนินงานพิธีดังกล่าวแล้ว เช่น การจัดเตรียมสถานที่ในการจัดพิธี การจัดทําซุ้มถวายดอกไม้จันทน์ การจัดแสดงนิทรรศการและมหรสพวัฒนธรรมไทย การจัดทําดอกไม้จันทน์ รวมถึงการเตรียมความพร้อมในด้านต่างๆ อาทิ การแจกจ่ายแผ่นพับประวัติศาสตร์ การบันทึกภาพนิ่งและภาพเคลื่อนไหว การดูแลอํานวยความสะดวกให้แก่ประชาชนที่จะเข้าร่วมพิธี และมีการเผยแพร่ประชาสัมพันธ์กิจกรรมต่างๆ เพื่อให้พี่น้องประชาชนได้รับทราบอย่างทั่วถึงและต่อเนื่อง
กระทรวงมหาดไทย จึงขอเรียนให้ทราบถึงความคืบหน้าของการดําเนินงานในการจัดเตรียมงานพิธีถวายดอกไม้จันทน์ของประชาชนในส่วนภูมิภาค ในด้านต่างๆ ดังนี้
1.การจัดทําดอกไม้จันทน์ในส่วนภูมิภาคสําหรับประชาชนในการเข้าร่วมพิธีถวายดอกไม้จันทน์ในส่วนภูมิภาค ได้มีการดําเนินการภายใต้หลักการ “การมีส่วนร่วม” ของทุกภาคส่วน ทั้งภาครัฐ ภาคเอกชน และภาคประชาชน ที่ได้ร่วมกันแสดงออกถึงความจงรักภักดี ซึ่งขณะนี้มีผู้เข้าร่วมกิจกรรมจิตอาสาประดิษฐ์ดอกไม้จันทน์ในส่วนภูมิภาค จํานวน 1,030,281 คน จัดทําดอกไม้จันทน์แล้วเสร็จ 19.41 ล้านดอก คิดเป็นร้อยละ 52.76 จากเป้าหมายที่ตั้งไว้จํานวน 36.8 ล้านดอก และมีแผนดําเนินการในเดือนสิงหาคม 9,280,843 ดอก และ กันยายน 6,195,670 ดอก ซึ่งคาดว่าจะดําเนินการแล้วเสร็จภายในวันที่ 20 กันยายน 2560 นี้
2.การเตรียมสถานที่จัดพิธีถวายดอกไม้จันทน์ในส่วนภูมิภาคจังหวัดและอําเภอได้จัดเตรียมสถานที่จัดพิธีถวายดอกไม้จันทน์ในส่วนภูมิภาค จํานวน 878 แห่ง มีดังนี้ วัด จํานวน 703 แห่ง ศาลากลางจังหวัด จํานวน 18 แห่ง ที่ว่าการอําเภอ จํานวน 82 แห่ง โรงเรียน จํานวน 14 แห่ง และสถานที่สําคัญอื่นๆ จํานวน 61 แห่ง
3.การจัดแสดงนิทรรศการ และมหรสพวัฒนธรรมไทยกระทรวงมหาดไทยได้แจ้งให้จังหวัดและอําเภอจัดเตรียมข้อมูลภาพพระราชประวัติและภาพพระราชกรณียกิจที่สําคัญของพระบาทสมเด็จพระปรมินทรมหาภูมิพล
อดุลยเดชที่ทรงงานในพื้นที่จังหวัด/อําเภออาทิ โครงการอันเนื่องมาจากพระราชดําริ สําหรับใช้ในการจัดแสดงนิทรรศการ เพื่อให้ประชาชนได้น้อมรําลึกในพระมหากรุณาธิคุณในบริเวณสถานที่จัดพิธีฯ สําหรับการจัดแสดงมหรสพวัฒนธรรมไทย ในห้วงเวลาการจัดงานพิธีถวายดอกไม้จันทน์ ให้คณะกรรมการอํานวยการจัดพิธีถวายดอกไม้จันทน์ระดับจังหวัดและอําเภอ พิจารณาตามความเหมาะสม โดยหลักการให้จัดแสดงศิลปวัฒนธรรมประจําท้องถิ่นในแต่ละพื้นที่ โดยเน้นการมีส่วนร่วมของประชาชน เพื่อแสดงออกถึงความจงรักภักดี และความสามัคคี
4. การอํานวยความสะดวกให้แก่พี่น้องประชาชนที่เข้าร่วมพิธีกระทรวงมหาดไทยได้เน้นย้ําให้จังหวัดและอําเภอ ดําเนินการภายใต้หลักการ “การมีส่วนร่วม โดยถือว่าประชาชนทุกคนเป็นแขก และรัฐบาลเป็นเจ้าภาพ”
อาทิ ความพร้อมของสถานที่ อาหาร เครื่องดื่ม การบริการทางแพทย์ ระบบน้ําประปา ไฟฟ้า ห้องสุขา การดูแลความสะอาดบริเวณสถานที่ทั้งก่อน ระหว่าง และหลังการจัดพิธี รวมถึงการรักษาความปลอดภัยและอํานวยความสะดวก
ด้านการจราจร เป็นต้น
รองปลัดกระทรวงมหาดไทย กล่าวเพิ่มเติมว่ากระทรวงมหาดไทย ได้เน้นย้ําให้จังหวัดและอําเภอ ขอความร่วมมือให้ทุกภาคส่วนได้จัดเตรียมสถานที่ให้เรียบร้อย สวยงาม และสมพระเกียรติ รวมทั้งเชิญชวนพี่น้องประชาชนร่วมเป็นจิตอาสาประดิษฐ์ดอกไม้จันทน์ถวายในหลวงรัชกาลที่ 9 พร้อมร่วมปลูกดอกดาวเรืองหรือดอกไม้สีเหลือง ให้ออกดอกบานสะพรั่งพร้อมกันทั่วประเทศในช่วงเดือนตุลาคม 2560 เพื่อใช้ประดับสถานที่ราชการ สถานที่สําคัญของจังหวัด บริษัท ห้างร้าน และบ้านเรือนของประชาชนในช่วงวันพระราชพิธีถวายพระเพลิงพระบรมศพ ระหว่างวันที่ 25-29 ตุลาคม 2560 อย่างพร้อมเพรียงกัน.
ครั้งที่ 102 /2560